- મંગળવારે સર્જાયેલી કટોકટી સમયે ઉતાવળમાં આપેલા નિવેદનોએ ભાંડો ફોડયો - સરકારે કહ્યું દેશમાં કોઇ નાણાકીય સંકટ નથી, આરબીઆઇએ કેટલાક રાજ્યોમાં સંકટની સ્થિતિ હોવાનું સ્વીકાર્ નવી દિલ્હી, તા. 18 એપ્રિલ 2018, બુધવાર દેશભરમાં નોટબંધી જ્યારે લાગુ કરવામાં આવી હતી ત્યારે રોકડ રકમ માર્કેટમાં ન હોવાથી લોકોમાં ભારે રોષ હતો અને તે સમયે નોટબંધીનો વિચાર કોનો હતો તેને લઇને સરકાર અને આરબીઆઇ બન્ને એકબીજા પર ઢોળી રહ્યા હતા. હવે ફરી દેશમાં નાણાકીય સંકટની સ્થિતિ છે ત્યારે એવા અહેવાલો છે કે આરબીઆઇ અને સરકાર વચ્ચે મતભેદ હજુ પણ જારી છે. કેન્દ્રીય નાણા મંત્રાલય અને આરબીઆઇ બન્ને પોતાના બચાવમાં અલગ અલગ નિવેદનો આપી રહ્યા છે. દેશભરમાં જ્યારે મંગળવારે નાણાકીય સંકટ પેદા થયું ત્યારે લોકોમાં ભારે રોષ વ્યાપી ગયો હતો. પરીણામે પોતાના બચાવમાં આરબીઆઇ, કેન્દ્રીય નાણા અને અન્ય મંત્રાલયો, અન્ય બેંકો વગેરે પોતાના બચાવમાં નિવેદનો આપવા લાગ્યા હતા અને લોકોનો ગુસ્સો શાંત કરવાનો પ્રયાસ કર્યો હતો. સૌપ્રથમ કેન્દ્ર સરકાર તરફથી નાણા મંત્રાલયે જણાવ્યું હતું કે હાલ ચલણી નાણાનું કોઇ જ સંકટ નથી. જોકે જે વિસ્તારમાં પણ નાણાકીય સંકટની સ્થિતિના દાવા થઇ રહ્યા છે ત્યાં ઝડપથી નાણા પહોંચાડવામાં આવી રહ્યા છે. નાણા મંત્રાલયની આ સ્પષ્ટતાના થોડા સમય બાદ રિઝર્વ બેંકે એક પ્રેસનોટમાં જણાવ્યું હતું કે દેશના લગભગ પાંચ રાજ્યોમાં ૧૨-૧૩ દિવસમાં વધુ પ્રમાણમાં લોકોએ રોકડ ઉપાડી લેતા કેશ ક્રંચ સંકટ પેદા થયું છે. આ સ્થિતિને પહોંચી વળવા માટે બેંકે એક સમિતીની રચના કરી છે. એટલે કે બેંક કહે છે કે કેશ ક્રંચ થયું હતું જ્યારે સરકાર કહે છે કે એવું કંઇ જ નથી. તેના પરથી સ્પષ્ટ થાય છે કે બેંક અને સરકાર વચ્ચે મતમતાંતર જોવા મળી રહ્યું છે.